《古风》
清代·严允肇

世路真险巇，泰山起方寸。要盟矢天日，咄嗟不相信。

耳馀刎颈交，祸机起夺印。武安倾魏其，怀酒遂成衅。

睚眦按剑怒，磨牙雪馀恨。两虎不相下，报施理亦近。

为国忘私仇，千秋思廉蔺。

作者简介：浙江归安人，字修人，号石樵。顺治十五年进士，官寿光知县。以同官累去职，后遇其人，敬礼有加，人服其长者。诗古今体兼善，文章力追秦汉。有《宜雅堂集》。